IZVJEŠĆE KOMISIJE VIJEĆU I EUROPSKOM PARLAMENTU

Deseto godišnje izvješće za 2015. o provedbi pomoći Zajednice na temelju Uredbe Vijeća (EZ) br. 389/2006 od 27. veljače 2006. o uspostavljanju instrumenta financijske potpore za poticanje gospodarskog razvoja turske zajednice na Cipru

1.Uvod

Uredba Vijeća (EZ) br. 389/2006 („Uredba o pomoći”) temelj je za pomoć turskoj zajednici na Cipru (TZC) te se njome zahtijeva podnošenje godišnjeg izvješća Vijeću i Europskom parlamentu. Ovim se izvješćem obuhvaća 2015. godina.

2.Programiranje pomoći

Od 2006. do kraja 2015. za aktivnosti u okviru Uredbe o pomoći namijenjeno je 402 milijuna EUR. U prosincu je za godišnji program za 2015. odobren iznos od 32 337 900 eura . Višegodišnjim financijskim okvirom (VFO) za razdoblje 2014. – 2020. programu je, zahvaljujući odredbi o stabilnom godišnjem financiranju, omogućena višegodišnja perspektiva. Program pomoći je, međutim, privremene prirode i cilj mu je olakšati ponovno ujedinjenje Cipra, a Uredba Vijeća br. 1311/213 , kojom se uspostavlja VFO, omogućuje reviziju u slučaju da se ponovno ujedinjenje ostvari tijekom razdoblja VFO-a.

3.Mehanizmi provedbe

Program se provodi na područjima Republike Cipra u kojima vlada Republike Cipra nema stvarnu kontrolu i u kojima je primjena pravne stečevine privremeno obustavljena na temelju Protokola 10 Ugovora o pristupanju. Pomoć se provodi prvenstveno izravnim upravljanjem Europske komisije, iako se nekim projektima neizravno upravlja u okviru Programa Ujedinjenih naroda za razvoj (UNDP) ili aktivnosti British Councila.

Komisija djeluje u jedinstvenom političkom, pravnom i diplomatskom kontekstu. Za provedbu programa potrebni su ad hoc dogovori, uz istovremeno poštovanje načela dobrog financijskog upravljanja. Kod programa pomoći koje financira EU pravni okvir za razvojnu pomoć u uobičajenim se okolnostima uspostavlja sporazumima s vladom korisnicom. Ti se sporazumi ne mogu sklopiti za pomoć TZC-u i Komisija se mora osloniti na pravila i uvjete za koje smatra da se primjenjuju na lokalnoj razini. Upravljanje potencijalnim rizikom i njegovo smanjenje dio su odgovornosti Komisije, a donesene mjere uključuju intenzivno praćenje i podršku korisnicima, revidirane uvjete plaćanja te oprezan pristup u pogledu uporabe bankovnih jamstava. Pomoć uključuje znatan iznos bespovratnih sredstava, u pogledu kojih je potrebno intenzivno upravljanje resursima.

Kako bi se u tom okruženju osigurala uspješna i održiva provedba, TZC se mora u potpunosti uključiti u postupak uvođenja pravne stečevine nakon postizanja rješenja. Suradnja turske i grčke zajednice na Cipru i dalje je nužna za ostvarenje krajnjeg cilja ponovnog ujedinjenja.

Skupina zadužena za program koristi se Uredom EU-a za podršku programu (EUPSO) u sjevernom dijelu Nikozije. Predstavništvo Komisije na Cipru ujedno diljem otoka organizira sastanke, seminare i konferencije za novinare te komunicira s ciparskom javnošću, među ostalim i o programu pomoći.

4.Provedba tijekom razdoblja izvještavanja

4.1.Opći pregled

Komisija nastavlja provoditi Uredbu o pomoći s općim ciljem podupiranja ponovnog ujedinjenja. Komisija je bila spremna prilagoditi program u slučaju postizanja bilo kakvih dogovora i poduzete su mjere za financiranje otvaranja dviju novih prijelaznih točaka koje su kao mjeru za izgradnju povjerenja predložila dvojica čelnika.

Aktivnosti u 2015. obuhvaćale su nastavak niza pokrenutih i uspješnih projekata kao što su mjere za izgradnju povjerenja (potpora Odboru za nestale osobe i zaštita kulturne baštine) te stipendije EU-a. Brojnim je područjima dan novi zamah sklapanjem ugovora o pružanju znatne tehničke pomoći (TP), a dosljedna tehnička podrška bit će posebno važna u razdoblju pripreme za postizanje rješenja. I dalje postoje znatne razlike u kapacitetu korisnikâ. Za provedbu pravne stečevine bit će potrebna opsežna prilagodba, ali TZC sad bolje razumije taj izazov.

Važan su element programa bespovratna sredstva. S obzirom na važnost razmjerno malih iznosa bespovratnih sredstava za većinu potencijalnih korisnika, Komisija i dalje traži rješenja kako bi se osiguralo da bespovratna sredstva pravovremeno stignu do korisnika i da budu učinkovita. To uključuje dodjeljivanje poslova vanjskim izvršiteljima te je Komisija u programu za 2015. proširila komponentu neizravnog upravljanja. Popularni program dodjele stipendija produžen je do 2020. novim Sporazumom o delegiranju s British Councilom.

I dalje je problematično pitanje ugovor o izgradnji kanalizacijske mreže u Famagusti, koji je Komisija raskinula u prosincu 2013., a još nije okončan ni spor niti su dogovoreni uvjeti za dovršetak projekta. Osim toga, bojkot lokalnih izvođača radova utjecao je i na natječajne postupke za druge projekte.

Na kraju godine na snazi su bila 284 ugovora. Taj se broj posljednjih godina znatno smanjio zbog završetka aktivnosti koje su se financirale iz starijih programa i isteka ugovora o bespovratnim sredstvima ili promjena u načinu njihovim upravljanjem.

U pogledu posebnih aktivnosti Komisije, povjerenica EU-a za regionalnu i urbanu politiku nadležna za program pomoći Corina Creţu u listopadu je posjetila Cipar kako bi potvrdila potporu Komisije ponovnom ujedinjenju.